सूचना और प्रसारण मंत्रालय
17वां मुंबई अंतर्राष्ट्रीय फिल्म महोत्सव 29 मई, 2022 से शुरू होगा
केंद्रीय मंत्री पीयूष गोयल इस महोत्सव का उद्घाटन करेंगे
मुंबई अंतर्राष्ट्रीय फिल्म महोत्सव  के 17वें संस्करण की शुरुआत 29 मई 2022 को शाम 5 बजे मुंबई के वर्ली स्थित नेहरू सेंटर ऑडिटोरियम में आयोजित उद्घाटन समारोह के साथ होगी। केंद्रीय वाणिज्य एवं उद्योग, उपभोक्ता कार्य, खाद्य एवं सार्वजनिक वितरण और वस्त्र मंत्री श्री पीयूष गोयल उद्घाटन समारोह में मुख्य अतिथि होंगे। एमआईएफएफ 29 मई से 04 जून 2022 तक आयोजित किया गया है और इस दौरान दुनिया भर से वृत्तचित्र, लघु कथा और एनिमेशन फिल्मों का हाइब्रिड तरीके से प्रदर्शन किया जाएगा।
इस उद्घाटन समारोह की अध्यक्षता सूचना एवं प्रसारण, मत्स्य पालन, पशुपालन एवं डेयरी राज्य मंत्री डॉ. एल. मुरुगन करेंगे। रेल, कोयला एवं खान राज्य मंत्री श्री रावसाहेब पाटिल दानवे, सामाजिक न्याय एवं अधिकारिता राज्य मंत्री श्री रामदास अठावले, पंचायती राज राज्य मंत्री श्री कपिल मोरेश्वर पाटिल, वित्त राज्य मंत्री डॉ. भागवत किशनराव कराड और प्रख्यात फिल्म निर्माता श्री शाजी एन करुण और सूचना एवं प्रसारण मंत्रालय में सचिव श्री अपूर्व चंद्र इस कार्यक्रम के विशिष्ट अतिथि होंगे।
एमआईएफएफ का 17वां संस्करण कई मायनों में खास है। इस दौरान राष्ट्रीय एवं अंतर्राष्ट्रीय प्रतिस्पर्धा श्रेणी में 119 फिल्मों और गैर-प्रतिस्पर्धा श्रेणी में 264 फिल्मों की स्क्रीनिंग की जाएगी। एमआईएफएफ में विशेष पैकेज, पूर्वव्यापी, श्रद्धांजलि, बी2बी, मास्टर क्लास और विभिन्न कार्यशालाएं भी आयोजित की जाएंगी।
बांग्लादेश की आजादी के 50 साल पूरे होने के उपलक्ष्य में इस साल उसे 'कंट्री ऑफ फोकस' चुना गया है। समीक्षकों द्वारा प्रशंसित फिल्म हसीना- ए डॉटर्स टेल सहित बांग्लादेश की 11 फिल्मों का एक विशेष पैकेज एमआईएफएफ 2022 में प्रस्तुत किया जाएगा।
नेटफ्लिक्स की मूल श्रृंखला 'माइटी लिटिल भीम: आई लव ताजमहल' एपिसोड का एमआईएफएफ 2022 में वर्ल्ड प्रीमियर होगा।
एमआईएफएफ को पहली बार ऑनलाइन किया जा रहा है क्योंकि इसे हाइब्रिड मोड में पेश किया गया है। इसके जरिये प्रतिस्पर्धा और प्रिज्म श्रेणी की फिल्मों को दुनिया भर के प्रतिनिधियों द्वारा अपने कंप्यूटर के जरिये दूरदराज से देखा जा सकता है।
फिल्म प्रेमियों के लिए ऑस्कर फिल्म पैकेज जैसे विशेष पैकेज, शॉर्ट्स टीवी द्वारा क्यूरेटेड, इटली एवं जापान से विशेष क्यूरेटेड पैकेज, आईएफएफआई के हालिया संस्करणों से भारतीय पैनोरमा प्रमुख आकर्षण होंगे। इसी प्रकार पूर्वोत्तर भारत की क्यूरेटेड फिल्में, छात्रों के फिल्म पैकेज, पॉकेट फिल्म्स प्लेटफॉर्म से सर्वश्रेष्ठ लघु कथा और विशेष रूप से सत्यजीत रे के सुकुमार रे के नए संस्करण की स्क्रीनिंग की जाएगी।
एमआईएफएफ 2022 में उद्योग विशेषज्ञों और संबंधित व्यक्तियों द्वारा मास्टर कक्षाओं एवं कार्यशालाओं की एक श्रृंखला आयोजित की जाएगी। उनमें से कुछ एशिया के सबसे प्रसिद्ध साउंड टेक्नीशियन हैं, पद्म श्री पुरस्कार विजेता डॉ. रेसुल पुकुट्टी सिनेमा में ध्वनि के सौंदर्यशास्त्र पर प्रकाश डालेंगे, मीडिया पेशेवर रिजवान अहमद कोविड के बाद की दुनिया में स्क्रीन से ओटीटी प्लेटफॉर्म तक विस्तारित सिनेमा पर मार्गदर्शन करेंगे और ऑस्कर एवं अमेरिका के बाफ्टा जूरी मिस्टर कार्टर पिल्चर मास्टर कक्षाओं में ऑस्कर के लिए पास होने वाली फिल्मों पर जानकारी साझा करेंगे। वीएफएक्स पर कार्यशाला: पीसी सनथ द्वारा स्टोरी टेलिंग के लिए उभर रहे टूल भी फिल्म उत्साही लोगों की प्राथमिकताओं में शामिल होगा।
एमआईएफएफ ने डॉक्यूमेंट्री, शॉर्ट फिक्शन और एनिमेशन फिल्म निर्माताओं को बी2बी अवसर प्रदान करने के लिए एमेजॉन प्राइम, एमयूबीआई, पॉकेट फिल्म्स, मायसिनेमाहॉल, प्लैनेट मराठी, डॉक्यूबे और शॉर्ट्स टीवी जैसे प्रमुख ओटीटी प्लेटफॉर्म को शामिल किया है।
एमआईएफएफ में महोत्सव की सर्वश्रेष्ठ फिल्म के लिए सबसे प्रतिष्ठित पुरस्कार के तौर पर एक गोल्डेन कौंच और 10 लाख रुपये का नकद पुरस्कार दिया जाता है। यह एशियाई क्षेत्र में सबसे अधिक है। अन्य पुरस्कारों में 1 लाख रुपये से 5 लाख रुपये तक के नकद पुरस्कार के अलावा सिल्वर कौंच, ट्रॉफी एवं प्रमाण पत्र दिए जाते हैं। आईडीपीए जैसे अन्य पुरस्कार के तहत 1 लाख रुपये और सर्वश्रेष्ठ छात्र फिल्म के लिए ट्रॉफी, सर्वश्रेष्ठ अभिनव फिल्म के लिए प्रमोद पति पुरस्कार और सर्वश्रेष्ठ नवोदित निर्देशक के लिए दादासाहेब फाल्के चित्रनगरी पुरस्कार समापन समारोह में प्रदान किए जाएंगे।
उद्घाटन समारोह का पीआईबी इंडिया यू ट्यूब चैनल पर शाम 5 बजे से सीधा प्रसारण किया जाएगा: https://youtu.be/JVFAnWn1u-w
यह महोत्सव डीडी नेशनल और दूरदर्शन नेटवर्क के अन्य चैनलों पर भी लाइव होगा।
पंजीकरण एवं विस्तृत विवरण के लिए www.miff.in पर लॉग ऑन करें। महोत्सव से संबंधित जानकारी के लिए महोत्सव निदेशालय से miffindia[at]gmail[dot]com पर संपर्क किया जा सकता है।एमजी/एमए/एसकेसी
(Visitor Counter : 663